RÅDETS BESLUTNING af 25. januar 1999 om et særprogram for forskning, teknologisk udvikling og demonstration inden for fremme af innovation og tilskyndelse til små og mellemstore virksomheders deltagelse (1998-2002) (1999/172/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 I, stk. 4,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

(1) Europa-Parlamentet og Rådet vedtog ved afgørelse nr. 182/1999/EF (4) femte rammeprogram for Det Europæiske Fællesskabs indsats inden for forskning, teknologisk udvikling og demonstration (i det følgende benævnt »FTU«) for perioden 1998-2002 (i det følgende benævnt »femte rammeprogram«), som fastsætter hovedlinjerne og de videnskabelige og teknologiske mål for de aktioner, der skal gennemføres inden for fremme af innovation og tilskyndelse til små og mellemstore virksomheders deltagelse;

(2) ifølge traktatens artikel 130 I, stk. 3, skal rammeprogrammet iværksættes ved hjælp af særprogrammer, der udarbejdes inden for hver enkelt af de aktiviteter, som det består af; i hvert særprogram fastlægges de nærmere regler for programmets gennemførelse og varighed samt de midler, der skønnes nødvendige hertil;

(3) ifølge artikel 4, stk. 2, i Europa-Parlamentets og Rådets afgørelse nr. 1110/94/EF af 26. april 1994 om fjerde rammeprogram for Det Europæiske Fællesskabs indsats inden for forskning, teknologisk udvikling og demonstration (1994-1998) (5) og artikel 4, stk. 2, i Rådets beslutninger om særprogrammer til gennemførelse af fjerde rammeprogram har Kommissionen sørget for en ekstern evaluering, som den sammen med konklusioner og bemærkninger har fremsendt til Europa-Parlamentet, Rådet, Det Økonomiske og Sociale Udvalg og Regionsudvalget;

(4) i overensstemmelse med traktatens artikel 130 J finder Rådets afgørelse 1999/65/EF af 22. december 1998 om regler for virksomheders, forskningscentres og universiteters deltagelse i forskning samt regler for formidling af forskningsresultater med henblik på gennemførelse af Det Europæiske Fællesskabs femte rammeprogram (1998-2002) (6) (i det følgende benævnt »regler for deltagelse og formidling«) anvendelse på dette særprogram; ifølge disse regler kan Det Fælles Forskningscenter deltage i indirekte aktioner omfattet af dette program;

(5) ved gennemførelsen af dette program kan internationalt samarbejde med tredjelande eller internationale organisationer ud over det samarbejde, der er omfattet af aftalen om Det Europæiske Økonomiske Samarbejdsområde eller af en associeringsaftale, vise sig hensigtsmæssigt, særlig på grundlag af traktatens artikel 130 M;

(6) det er vigtigt, at forskersamfundet, industrien og brugerne yder et væsentligt bidrag til at fastlægge aktiviteter, der skal iværksættes, og eventuelt inddrages i programmets gennemførelse;

(7) de relevante aktiviteter under dette program rettes imod innovation for bl.a. at bidrage til målsætningerne i første handlingsplan for innovation;

(8) der bør lægges særlig vægt på at fremme SMV's deltagelse;

(9) der skal tages hensyn til Fællesskabets ligestillingspolitik i forbindelse med gennemførelsen af dette program;

(10) en effektiv og gennemsigtig forvaltning bidrager til et mere effektivt og brugervenligt program;

(11) administrationsomkostningerne skal medregnes i fællesskabsbudgettet på en gennemsigtig måde;

(12) der bør foretages en gennemgang af de fremskridt, som gøres inden for dette program, for om nødvendigt at tilpasse det til den videnskabelige og teknologiske udvikling; desuden bør uafhængige eksperter til sin tid foretage en evaluering af programmets fremskridt;

(13) Udvalget for Videnskabelig og Teknisk Forskning er blevet hørt med hensyn til særprogrammernes videnskabelige og teknologiske indhold -

VEDTAGET FØLGENDE BESLUTNING:

Artikel 1

I medfør af artikel 3, stk. 1, i femte rammeprogram vedtages et særprogram inden for fremme af innovation og tilskyndelse til små og mellemstore virksomheders deltagelse (i det følgende benævnt »særprogram«) for perioden 25. januar 1999 til 31. december 2002.

Artikel 2

1. I henhold til bilag III til femte rammeprogram beløber de midler, der skønnes nødvendige til gennemførelsen af særprogrammet, sig til 363 mio. EUR, heraf højst 7,35 % til Kommissionens administrationsomkostninger.

En vejledende fordeling af midlerne er anført i bilag I.

2. Af beløbet i stk. 1 er

- 78 mio. EUR bestemt til perioden 1998-1999

- 285 mio. EUR bestemt til perioden 2000-2002.

I det tilfælde, der er omhandlet i artikel 2, stk. 1, litra c), i femte rammeprogram, tilpasser Rådet sidstnævnte beløb efter artikel 2, stk. 1, litra c), andet led, i femte rammeprogram. Så længe Rådet ikke har truffet afgørelse, må udgifterne til gennemførelse af særprogrammet ikke overstige det beløb, der er nævnt i første led.

3. Budgetmyndigheden fastsætter, under hensyntagen til de videnskabelige og teknologiske mål og prioriteter, der er fastlagt i denne beslutning, bevillingerne for hvert regnskabsår under hensyn til de midler, der er til rådighed inden for de flerårige finansielle overslag.

Artikel 3

1. Særprogrammets hovedlinjer, videnskabelige og teknologiske mål samt prioriteter er anført i bilag II. De er i overensstemmelse med de principper og de tre kategorier af udvælgelseskriterier, der er anført i bilag I til femte rammeprogram.

2. Efter disse principper og kriterier finder de udvælgelseskriterier, der er omhandlet i artikel 10 i reglerne for deltagelse og formidling, anvendelse på udvælgelsen af de FTU-aktioner, der skal gennemføres.

Endvidere bør industrivirksomheders deltagelse i industriorienterede aktioner med omkostningsdeling generelt være relevant i forhold til aktivitetens art og formål.

Ved gennemførelsen af programmet, herunder det arbejdsprogram, der er nævnt i artikel 5, stk. 1, skal alle disse kriterier overholdes, om end de kan tildeles forskelligt vægt.

3. Reglerne for deltagelse og formidling finder anvendelse på særprogrammet.

4. De nærmere regler for Fællesskabets finansielle deltagelse i særprogrammet er dem, der er omhandlet i artikel 4 i femte rammeprogram.

Særprogrammets indirekte FTU-aktioner er fastlagt i bilag II og IV til femte rammeprogram.

De særlige bestemmelser for særprogrammets gennemførelse er fastlagt i bilag III til denne beslutning.

Artikel 4

På baggrund af de kriterier, der er omhandlet i artikel 3, og de videnskabelige og teknologiske mål samt de prioriteter, der er anført i bilag II, skal Kommissionen:

a) med passende bistand fra uafhængige eksterne eksperter undersøge, hvor langt gennemførelse af særprogrammet er nået, og om nødvendigt forelægge forslag for Rådet om at tilpasse det i overensstemmelse med artikel 5, stk. 1, i femte rammeprogram

b) lade den eksterne evaluering foretage, der er nævnt artikel 5, stk. 2, i femte rammeprogram, for så vidt angår de aktiviteter, der gennemføres under særprogrammet.

Artikel 5

1. Kommissionen udarbejder et arbejdsprogram med:

a) en mere detaljeret beskrivelse af målene og FTU-prioriteterne i bilag II

b) den vejledende tidsplan for gennemførelse af særprogrammet

c) koordineringsreglerne, som anført i bilag III

d) efter behov, udvælgelseskriterierne samt reglerne for deres anvendelse for hver indirekte FTU-aktion.

2. Arbejdsprogrammet tager hensyn til de relevante interesser, især forskersamfundet, industrien og brugerne. Det bruges som grundlag for gennemførelsen af de indirekte FTU-aktioner efter procedurerne i reglerne for deltagelse og formidling.

3. Arbejdsprogrammer ajourføres om nødvendigt, og Kommissionen sørger for at stille det til rådighed for alle berørte parter i en brugervenlig form, herunder også i elektronisk form.

Artikel 6

1. Kommissionen er ansvarlig for programmets gennemførelse.

2. Proceduren i artikel 7 anvendes ved vedtagelsen af følgende foranstaltninger:

- udarbejdelsen og ajourføringen af det arbejdsprogram, der er omhandlet i artikel 5, stk. 1, også med hensyn til indholdet af indkaldelser af forslag

- godkendelsen af FTU-aktioner, der foreslås finansieret, herunder også tredjelandsorganisationers deltagelse, hvis det skønnede beløb for Fællesskabets bidrag i henhold til dette program er på 0,3 mio. EUR eller derover

- udarbejdelsen af mandatet for den eksterne evaluering, der er nævnt i artikel 5, stk. 2, i femte rammeprogram

- enhver justering af den vejledende fordeling af midlerne som angivet i bilag I.

Artikel 7

1. Kommissionen bistås af et programudvalg, i det følgende benævnt »udvalget«, der består af repræsentanter for medlemsstaterne, og som har Kommissionens repræsentant som formand.

2. I de tilfælde, der er omhandlet i artikel 6, stk. 2, forelægger Kommissionens repræsentant udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. a) Kommissionen vedtager de påtænkte foranstaltninger, når de er i overensstemmelse med udvalgets udtalelse.

b) Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløbet af en frist på ni uger ikke truffet nogen afgørelse, vedtages de foreslåede foranstaltninger af Kommissionen.

4. Kommissionen underretter regelmæssigt udvalget om den generelle udvikling med hensyn til særsprogrammets gennemførelse, herunder navnlig oplysninger om fremskridtene med alle de FTU-aktioner, der finansieres under dette program.

Artikel 8

I overensstemmelse med artikel 5, stk. 4, i femte rammeprogram underretter Kommissionen med jævne mellemrum Rådet og Europa-Parlamentet om, hvor langt man er kommet med den samlede gennemførelse af programmet, herunder med hensyn til SMV's deltagelse og forenklingen af de administrative procedurer.

Artikel 9

Denne beslutning er rettet til medlemsstaterne.

Udfærdiget i Bruxelles, den 25. januar 1999.

På Rådets vegne

J. FISCHER

Formand

(1) EFT C 260 af 18.8.1998, s. 75.

(2) Udtalelse af 15.12.1998 (endnu ikke offentliggjort i EFT).

(3) EFT C 407 af 28.12.1998, s. 123.

(4) EFT L 26 af 1.2.1999, s. 1.

(5) EFT L 126 af 18.5.1994, s. 1. Afgørelsen er senest ændret ved afgørelse nr. 2535/97/EF (EFT L 347 af 18.12.1997, s. 1).

(6) EFT L 26 af 1.2.1999, s. 46.

BILAG I

VEJLEDENDE FORDELING AF DE MIDLER, DER SKØNNES NØDVENDIGE

>TABELPOSITION>

BILAG II

HOVEDLINJER, VIDENSKABELIGE OG TEKNOLOGISKE MÅL SAMT PRIORITETER

INDLEDNING

Innovation er en vigtig faktor for industriens konkurrenceevne, en bæredygtig økonomisk og social udvikling og jobskabelse. Innovation er et komplekst fænomen, der involverer mange forskellige aktører (virksomheder, universiteter, forskningscentre, finansielle operatører osv.) og udgør et vigtigt element i samfundets adfærdsmæssige og dynamiske udvikling. Virksomhedernes konkurrenceevne er i høj grad baseret på deres innovationskapacitet: gennem udviklingen af nye produkter og tjenesteydelser gør denne kapacitet det muligt at erobre nye markeder, gennem udviklingen af nye produktionsprocesser leverer den midlerne til at holde omkostningerne under kontrol og konkurrere på markedet. Således stammer 78 % af indtægterne i edb-sektoren fra produkter, som højst har været på markedet i to år. Det er derfor vigtigt at fremme innoverende aktiviteter, herunder oprettelse af innoverende virksomheder, og at lette videreformidling og udnyttelse af forskningsresultaterne samt at støtte teknologioverførsel. Europa skal bedre kunne udnytte sine forskningsresultater og store viden- og knowhowpotentiale, for at økonomien og samfundet kan få fuldt udbytte heraf. Det er vigtigt, at forskningsindsatsen ledsages af og udformes efter en ambitiøs innovationspolitik på EF-plan, nationalt og regionalt plan i alle sektorer.

De små og mellemstore virksomheder (SMV) er vigtige formidlere og aktører inden for innovation. De spiller en væsentlig rolle i den europæiske økonomi, og deres udvikling er af stor betydning for skabelsen af nye aktiviteter, den europæiske industris konkurrenceevne, den økonomiske vækst og beskæftigelsen. Disse virksomheder er ligeledes præget af særlige kendetegn, som kræver egnede foranstaltninger, der kan stimulere udviklingen og sikre den nødvendige opfølgning. Som supplement til aktioner, der iværksættes af medlemsstaterne, skal der om nødvendigt gøres en indsats på europæisk plan for at bistå små og mellemstore virksomheder med at få adgang til ny teknologi på det bredest mulige transnationale grundlag, hvad enten det drejer sig om højteknologiske SMV eller om SMV med blot en lille eller ingen forskningskapacitet, som skal integrere teknologi udviklet af tredjeparter.

Fremme af innovation og SMV's deltagelse er tæt forbudne, men ikke sammenfaldende områder. Dette program medvirker til at optimere indsatsen på disse to områder.

Programmets strategiske mål

Som led i de generelle mål i bilag II (tredje aktivitet) i femte rammeprogram er formålet med dette særprogram at fremme innovation, der kan bidrage til gennemførelsen af den første handlingsplan inden for innovation og sikre, at SMV spiller en mere aktiv rolle i femte rammeprogram, og at lette og fremme deres deltagelse.

TILKNYTNING TIL DE ANDRE PROGRAMMER OG FÆLLESSKABSAKTIONER

De aktiviteter, der gennemføres under dette program, må ikke overlappe aktiviteter i medlemsstaterne. De skal støtte, supplere og koordinere aktiviteter, der gennemføres under andre særprogrammer, eller eventuelt i forbindelse med andre EF-aktiviteter. De andre programmer bidrager aktivt til, at de strategiske mål kan nås. Dette program skal især spille en tilskyndende og samordnende rolle for aktiviteter inden for områderne innovation og SMV, særlig i sammenhæng med politikken for SMV.

Aktionen baseres på de foranstaltninger, instrumenter og den kompetence, der udvikles i forbindelse med programmets særlige aktiviteter, og vedrører navnlig udvikling af mekanismer, der skal lette udnyttelsen og overførslen af resultater samt SMV's deltagelse, evaluering af resultaterne og senere opfølgning af deres udnyttelse med henblik på at vurdere den økonomiske og sociale virkning. Aktionen er navnlig baseret på de aktiviteter, som udføres af »innovationsenhederne« i de temaprogrammer, som programmet samordner, for at innovationsdimensionen integreres i gennemførelsen af programmerne.

SAMORDNENDE AKTIVITETER INDEN FOR INNOVATION OG SMÅ OG MELLEMSTORE VIRKSOMHEDERS DELTAGELSE

Mål

Målene er at samordne og støtte temaprogrammernes indsats for at fremme og integrere »innovations- og SMV-dimensionen« i fastlæggelsen af deres prioriteter og arbejdsprogrammer samt i gennemførelsen af aktionerne, sikre den indbyrdes sammenhæng mellem aktiviteterne til fordel for innovation og SMV og deres harmonisering inden for temaprogrammerne og bedst muligt anvende den kompetence og erfaring og de infrastrukturer (bl.a. informationsformidlingscentre og CRAFT-kontaktpunkter), der findes på horisontalt plan eller inden for andre programmer.

Aktiviteter inden for innovation

For at opfylde programmets strategiske mål ydes den største indsats inden for temaprogrammerne på foranledning af »innovationsenhederne«, således at der kan tages hensyn til forskningsemnernes specifikke karakter og sikres den bedst mulige overensstemmelse mellem udnyttelsen af resultaterne og den sammenhæng, de anvendes i.

Først og fremmest skal programmet sikre synergien mellem »innovationsenhederne« og indgå i et samspil med temaprogrammerne om at fastlægge og gennemføre deres specifikke opgaver. Disse opgaver bør omfatte

- støtte til innovationsaktioner som f.eks. opfølgning af teknologioverførsel og lancering af projekter med demonstrationsværdi

- udnyttelse af tematiske netværk, aktioner og mekanismer til fremme af anvendelse og overførsel af resultater eller oprettelse af innoverende virksomheder, navnlig ved at lette adgangen til privat finansiering

- tilrettelæggelse af evaluering af projekterne og deres resultater med henblik på at fremme udnyttelsen heraf, navnlig ved hjælp af den teknologiske gennemførelsesplan

- fremskaffelse af overvågnings- og evalueringsdata om teknologioverførsel og andre innovationsaktiviteter under temaprogrammerne.

Dernæst bidrager programmet sammen med temaprogrammerne til fastlæggelsen af metoder og mekanismer, der medvirker til at øge udnyttelsesgraden af resultaterne af forskningsprojekterne under disse programmer samt til at sørge for en sammenhængende og effektiv informationsformidling om projekterne og forsknings- og udviklingsresultaterne gennem de horisontale infrastrukturnet og -tjenester (CORDIS, IRC)

Aktiviteter med henblik på at styrke SMV's deltagelse

Programmets strategiske mål indebærer en samordning af støtteforanstaltningerne for SMV'ers deltagelse i de FTU-aktioner og demonstrationsaktioner, der udføres inden for rammerne af temaprogrammerne:

- aktioner inden for »kooperativ forskning«, der giver mindst tre af hinanden uafhængige SMV fra mindst to medlemsstater mulighed for at løse fælles teknologiske problemer internt eller ved at overdrage dem til udenforstående retlige enheder, herunder også industrielle enheder, som har egnet kapacitet til forskning og teknologivalidering

- aktioner, der sigter på at støtte og fremme SMV's deltagelse i fælles og kooperative forskningsprojekter (f.eks. ved hjælp af tilskud til den forberedende fase, de såkaldte »sonderingspræmier«), idet der tages hensyn til, at SMV har behov for en fleksibel og let tilgængelig støtteordning

- fremskaffelse af overvågnings- og evalueringsdata om gennemførelsen af SMV-aktiviteter under temaprogrammerne.

Disse aktioner, der har til formål at fremme og lette SMV's deltagelse i FTU-aktiviteter, vedrører alle særprogrammernes mål og prioriteter.

Derudover støtter programmet tilrettelæggelsen og forbedringen af formidlingen og udnyttelsen af resultaterne under temaprogrammerne, blandt andet med henblik på at lette SMV's deltagelse i validerings- og demonstrationsprojekter inden for nøgleaktionerne.

AKTIVITETER, DER ER SPECIFIKKE FOR DET HORISONTALE PROGRAM

Fremme af innovation

De specifikke aktiviteter, som supplerer aktionerne under temaprogrammerne, bidrager til at fremme et gunstigt miljø for innovation i Europa og fastlæggelsen af en ramme, der giver et stort antal virksomheder mulighed for at drage fordel heraf. Den vil om nødvendigt sikre transnational formidling og udnyttelse af resultater og teknologi, der ikke stammer fra temaprogrammerne.

i) Bedre anvendelse af EF-forskningsresultaterne

Mål

Målet er at øge anvendelsesgraden af forskningsresultaterne og således bidrage til det overordnede mål, der går ud på at forbedre den økonomiske og sociale virkning af rammeprogrammets aktiviteter.

Aktiviteter

- identificering og udvikling af mekanismer, som i projekternes livscyklus kan lette beskyttelsen af den erhvervede viden, udnyttelsen eller overførslen af teknologi og de opnåede resultater samt adgangen til private finansieringsformer, der gør det muligt at sikre anvendelsen af resultaterne. Der tilskyndes ligeledes til organisatoriske ændringer, som kan styrke innovationstiltag

- tilrettelæggelse af udveksling af informationer og god praksis mellem programmerne

- fremme af anvendelsen af disse mekanismer i de andre programmer, navnlig med »innovationsenhedernes« hjælp.

ii) Nye strategier for teknologioverførsel

Mål

EU's utilstrækkelige resultater inden for innovation skyldes for en stor del den ulige udvikling af »innovationskulturen« i Europa. En sådan kultur kan udvikles ved at støtte teknologioverførselsprojekter og fremme forsøg med teknologioverførsel på internationalt plan.

Målet er i sammenhæng med aktiviteterne under temaprogrammerne at udvikle, validere og iværksætte metoder i forbindelse med teknologioverførselsaktioner i form af pilot- eller demonstrationsaktioner, idet der tages hensyn til de enkelte erhvervssektorers særlige kendetegn.

Aktiviteter

- fremme integrering af ny teknologi og analysere de teknologiske, økonomiske, organisatoriske og sociale aspekter, der konstateres i dette forløb.

- bidrage til den transnationale formidling og udnyttelse af resultater, der ikke stammer fra særprogrammerne, ved hjælp af teknologioverførsels- og valideringsprojekter.

Disse aktiviteter kan indeholde en international dimension (forsøg med teknologioverførsel på internationalt plan i samarbejde med andre fællesskabsinitiativer) og tilstræbe at udforske nye former for teknologioverførsel.

iii) Undersøgelser og god praksis

Mål

For at afhjælpe den manglende innovation skal Fællesskabet identificere, analysere og fremme gennemførelsen af god praksis inden for innovation.

Målene er inden for en fælles referenceramme at analysere og bedømme innovationsresultaterne og -politikkerne samt at fremme forståelse, udveksling, formidling og gennemførelse af god praksis.

Aktiviteter

- indsamling og regelmæssig opdatering af information om innovationspolitikker, -praksis og -resultater (med fokus på finansiering, oprettelse og udvikling af innoverende virksomheder samt overførsel af teknologi); etablering på dette grundlag af en situationsoversigt i overensstemmelse med handlingsplanen for innovation i Europa og relevante publikationer i forbindelse hermed;

- fremme af god praksis inden for innovation (bl.a. for finansiering, oprettelse og udvikling af innoverende virksomheder, beskyttelse og overførsel af teknologi og den regionale dimension), herunder udarbejdelse af uddannelsesprogrammer.

Tilskyndelse til SMV's deltagelse

i) Et enkelt ekstra indgangssted

Mål

Det er målet at lette SMV's deltagelse i fællesskabsprogrammerne ved at tilbyde dem en supplerende adgang, et enkelt ekstra indgangssted, der er fælles for alle programmerne, og som fuldt udnytter de støttenetværk, f.eks. informationsformidlingscentre og nationale CRAFT-kontaktpunkter, der findes i medlemsstaterne.

Aktiviteter

Etablering af en struktur, der kan lette SMV's deltagelse i EF-programmer ved at give dem mulighed for:

- at blive gjort opmærksom på vigtigheden og virkningen af Fællesskabets FTU-aktiviteter samt at give udtryk for deres behov

- at modtage oplysninger om programmerne og få adgang til bistand til udarbejdelse af forslag (herunder hjælp til oprettelse af konsortier og fremsendelse af forslag til de mest egnede programmer)

- inden for rammerne af en åben indkaldelse løbende at kunne indgive deres forslag med henblik på at drage fordel af de foranstaltninger, der er specielt henvendt til dem, som f.eks. tilskud til forberedende undersøgelser eller aktioner inden for »kooperativ forskning« (CRAFT)

- at modtage struktureret og hurtig feedback på deres ansøgninger.

ii) Fælles støtteinstrumenter

Mål

Det er målet at forenkle og harmonisere betingelserne for SMV's deltagelse for således at supplere og forstærke virkningen af det enkelte ekstra indgangssted, fortrinsvis ved størst mulig anvendelse af de mest egnede elektroniske midler, såsom informationspakker og indgivelse af forslag i elektronisk form, »help line«, specialiserede intranet osv.

Aktiviteter

- udarbejdelse af støtteværktøjer, navnlig til forvaltning af kontrakter og til information

- bistand til SMV som supplement til den, der ydes på lokalt og regionalt plan og af temaprogrammerne, f.eks. tilrettelæggelse af uddannelsesworkshoper for projektkoordinatorer og formidlere om forvaltning af forskningskontrakterne, samordning og opfølgning af projekter eller andre emner af generel interesse for små og mellemstore virksomheder.

iii) Økonomisk og teknologisk information

Mål

Målet er at hjælpe SMV'ne med at identificere deres behov, foregribe de teknologiske tendenser, hjælpe med oplysninger og analyser, således at behovene kan opfyldes, og lede dem på sporet af de instrumenter, herunder EF-instrumenter, som giver dem mulighed for at realisere dette.

Aktiviteter

- identificering af relevante oplysninger i de eksisterende kilder om markedstendenserne og det aktuelle tekniske niveau (f.eks. ved hjælp af fælles workshopper for leverandører, brugere, SMV og store virksomheder)

- tilrådighedsstillelse af disse oplysninger for SMV på basis af de eksisterende informationsnet og -tjenester, herunder tjenester på Internettet.

Fælles aktioner vedrørende innovation/SMV

i) Europæisk støttenet til fremme af forskning, teknologioverførsel og innovation

Mål

Programmet skal rationalisere og samordne informations- og bistandsnettene vedrørende Fællesskabets aktiviteter inden for forskning og innovation, således at der opbygges en effektiv samlet ramme for information, bistand, samarbejde og fremme af innovation, i særlig grad henvendt til SMV gennem bred udnyttelse af informationsformidlingscentrenes og CRAFT-kontaktpunkternes eksisterende net.

Målet er endvidere at øge virksomhedernes modtagelighed for teknologi, der kan hjælpe dem med at forbedre deres innovationskapacitet, tilskynde til transnationale teknologioverførsler, uanset deres oprindelse, fremme formidling og udnyttelse af EF-forskningsresultaterne samt oplyse og bistå potentielle deltagere i disse forskningsaktiviteter.

Aktiviteter

- fremme af teknologioverførsel til opfyldelse af den lokale, økonomiske, industrielle og sociale strukturs behov

- iværksættelse af samarbejdsinstrumenter og transnationale partnerskaber mellem virksomheder

- støtte til formidling og udnyttelse af resultaterne af EF-forskningsaktiviteterne, f.eks. gennem afholdelse af »teknologimesser«

- fremme af innovation via forsøgsnet og -tjenester

- bistand til virksomheder for at tilskynde dem til at deltage i programmerne og hjælpe dem med fastlæggelsen af transnationale projekter.

ii) Elektroniske informationstjenester og andre formidlingsmedier

Mål

Målet er inden for rammerne af en fælles informationstjeneste at samle og fremme formidlingen af alle de data, der giver mulighed for bedre at udbrede kendskabet til forsknings- og innovationsaktiviteterne, deres gennemførelsesbestemmelser og resultater med henblik på at fremme deres udnyttelse, samt at informere et bredt publikum, herunder arbejdsmarkedets parter, om den socioøkonomiske virkning af innovationspolitikkerne og at bidrage til debatten om disse politikkers udfordringer under hensyntagen til borgerens behov.

Aktiviteter

- styrkelse af fællesskabsinformationstjenesten CORDIS ved en gennemgribende ændring af mekanismerne for indsamling og formidling af informationer, herunder anvendelse af et fælles format for indsamling af data om projekter og resultater, en mere brugervenlig adgang (flersprogethed, brugergrænseflade og afgrænsning af de resultater, der egner sig til udnyttelse i andre sammenhænge), tilpasning af indholdet til SMV's og deres støttenetværks behov samt udvikling af skræddersyede værktøjer

- eventuel udvidelse af pilotforsøget ERGO (European Research Gateway On-line) ved at etablere en forbindelse mellem CORDIS og nationale videnskabelige og tekniske informationskilder.

iii) Intellektuel ejendomsret

Mål

Målet er ved hjælp af informationsvirksomhed og i givet fald pilotaktioner først og fremmest at fremme anvendelsen af systemer til videnbeskyttelse - enten med henblik på en egentlig beskyttelse eller med henblik på indsamling af informationer (forskningsresultater, markedstendenser, etablering af industrialliancer osv.) - samt adgangen til diverse informationskilder om intellektuel og industriel ejendomsret. Det er ligeledes målet at beskytte den viden, som Fællesskabet (Det Fælles Forskningscenter, FFC) ligger inde med og yde bistand til deltagerne i rammeprogrammet.

Aktiviteter

- bidrage til oprettelsen af et informationssystem, der giver adgang til diverse informationskilder om patenter og andre former for intellektuel ejendomsret samt gældende lovgivning og fortolkningen heraf

- oprette en »help desk« for deltagerne i fællesskabsprogrammerne

- aktiviteter til beskyttelse og udnyttelse af Fællesskabets forskningsresultater i samarbejde med FFC

- iværksættelse af pilotaktioner for at tilskynde faktiske eller potentielle deltagere til at benytte patentsystemet i samarbejde med Den Europæiske Patentmyndighed og de nationale myndigheder.

iv) Adgang til privat finansiering af innovation

Mål

Målet er at sikre SMV'erne, og navnlig dem, som deltager i EF-forskningsaktiviteterne eller udnyttelsen af resultaterne, oplysninger og rådgivning om betingelserne for adgang til private instrumenter til finansiering af innovation (finansielle markeder, risikokapital) samt at fremme samarbejdet mellem finans-, forsknings- og industrikredse.

Aktiviteter

- udvikling af en bistands- og informationstjeneste for at lette adgangen til private finansieringskilder

- iværksættelse af oplysnings-, tilskyndelses- og uddannelsesaktioner, især vedrørende risikostyring, på ad hoc-basis inden for rammerne af temaprogrammerne eller med hjælp fra innovationsfremmenetværket samt organisering af transnationale investeringsfora, der omfatter iværksættere, forskere og finansielle operatører, herunder LIFT-aktionerne (Links to Innovation Financing for Technology)

- udveksling af erfaringer med de berørte aktører i medlemsstaterne, Den Europæiske Investeringsfond (EIF) samt andre finansielle aktører og oprettelse af transnationale netværk, der samler private og offentlige finansielle operatører om konkrete projekter, samt gennemførelse af pilotaktioner med henblik på at udføre forsøg med nye metoder (f.eks. teknologievaluering, mobilisering af lokal kapital, benchmarking); disse pilotaktioner vil ikke indebære ydelse af finansiel støtte til virksomheder eller skabelse af konkurrerende finansielle instrumenter

- lette etableringen af kontakter til finanskredse med henblik på udnyttelse af EF-forskningsresultaterne.

v) Mekanismer, som letter oprettelsen og udviklingen af innoverende virksomheder

Mål

Målet i henhold til retningslinjerne fra Det Europæiske Råd i Amsterdam er via pilotaktioner at analysere, identificere og validere nye strategier for støtte til oprettelse og udvikling af innoverende virksomheder samt at opmuntre til private investeringer (navnlig risikokapital (1)) i disse virksomheder. Disse pilotaktiviteter vil ikke indebære ydelse af finansiel støtte til virksomheder eller skabelse af konkurrerende finansielle instrumenter.

Aktiviteter

- undersøgelse og analyse af hindringerne for privat innovationsfinansiering samt af foranstaltninger, der vil kunne skabe et gunstigt miljø for oprettelse og udvikling af innoverende virksomheder

- kanalisering af privat finansiering til de tidlige faser i innoverende projekter inden for højteknologi og til virksomheder med stort vækstpotentiale, navnlig ved hjælp af initiativer baseret på erfaringen med pilotprojektet I-TEC (Innovation and equity capital) i samarbejde med Den Europæiske Investeringsfond (EIF), Den Europæiske Investeringsbank (EIB) og andre finansielle aktører

- bistand til kapitaladministratorer (navnlig af risikokapital) til opnåelse af en vedvarende kapacitet til at vurdere og forvalte denne type projekter.

(1) Kommissionens meddelelse »Risk capital, a key to job creation in the European Union«; SEK(1998) 552 endelig udg.

BILAG III

SÆRLIGE BESTEMMELSER FOR SÆRPROGRAMMETS GENNEMFØRELSE

Særprogrammet gennemføres ved hjælp af de indirekte FTU-aktioner, som er omhandlet i bilag II og IV til femte rammeprogram. Endvidere finder følgende særlige bestemmelser for særprogrammet anvendelse:

1. Ledsageforanstaltninger

Ledsageforanstaltningerne består navnlig i:

- undersøgelser til støtte for særprogrammet, herunder forberedelse af fremtidige aktiviteter og af en situationsoversigt for innovation

- udveksling af oplysninger, konferencer, seminarer, workshopper eller sammenkomster vedrørende videnskabelige og tekniske emner, der har tilknytning til programmernes aktiviteter

- ordninger, der letter beskyttelse af viden, samt adgang til private finansieringsformer

- brug af ekstern ekspertviden, herunder adgang til videnskabelige databaser, navnlig med henblik på at foretage den undersøgelse af særprogrammet, der er nævnt i artikel 5, stk. 1, i femte rammeprogram, den eksterne evaluering, der er nævnt i artikel 5, stk. 2, i femte rammeprogram, evalueringen af de indirekte FTU-aktioner eller opfølgningen af deres gennemførelse

- formidling, oplysning og kommunikation, herunder videnskabelige publikationer, udnyttelse af resultater og teknologioverførsel

- uddannelse i forbindelse med FTU, der er relevant for særprogrammet, bortset fra Marie Curie-stipendier

- støtte til programmer for oplysning og hjælp til fordel for forskningsaktører, herunder SMV

- brug af ekstern ekspertviden til indførelse af og adgang til tjenester og net med henblik på information om, bistand til eller fremme af forskning og innovation.

2. Pilotaktioner

Der gennemføres pilotaktioner på de områder, der er fastlagt i bilag II til denne beslutning. De går ud på at prøve nye foranstaltninger, som på grund af deres karakter, deres indhold og de implicerede aktørkategorier kræver særlige gennemførelsesbestemmelser. Disse bestemmelser kan i overensstemmelse med artikel 9, stk. 3, i reglerne for deltagelse og formidling afvige fra de procedurer, der normalt gælder for indirekte FTU-aktioner, såfremt de indeholder evaluerings- og udvælgelsesprocedurer, der overholder principperne om ligebehandling og gennemskuelighed.

3. Koordineringsbestemmelser

Kommissionen sørger - inden for programmet - for, at de indirekte FTU-aktioner indbyrdes supplerer hinanden, navnlig ved at gruppere dem omkring en fælles målsætning og ved at undgå dobbeltarbejde, under hensyntagen til de legitime interesser hos forslagsstillerne til indirekte FTU-aktioner.

Der sørges så vidt muligt også for koordinering mellem aktionerne under særprogrammet og aktioner, der gennemføres under:

- andre særprogrammer, der gennemføres under femte rammeprogram

- programmerne for forskning og uddannelse til gennemførelse af Rådets afgørelse 1999/64/Euratom af 22. december 1998 om femte rammeprogram for Det Europæiske Atomenergifællesskabs indsats inden for forskning og uddannelse (1998-2000) (1)

- andre europæiske forskningsrammer, herunder Eureka og Cost

- andre fællesskabsinstrumenter, som er af interesse for forskningen.

Samordningen består i:

i) indkredsning af fælles emner eller prioriteringer, som navnlig fører til:

- udveksling af oplysninger

- udførelse af arbejde, der er vedtaget i fællesskab, og som blandt andet indebærer fælles gennemførelse af en af de procedurer, der er omhandlet i artikel 9 i reglerne for deltagelse og formidling

- undersøgelse af, hvilke konklusioner der kan drages fra gennemførelsen af dette arbejde, samt evaluering af dets økonomiske og sociale virkninger

ii) omfordeling af forslag til indirekte FTU-aktioner mellem særprogrammer eller mellem et særprogram og et program for forskning og uddannelse.

(1) EFT L 26 af 1.2.1999, s. 34.